Men Kræftens Bekæmpelse betaler kun pengene tilbage, hvis de berørte selv kontakter organisationen. Det er blevet kommunikeret ud til de berørte via brev eller e-mail i starten af august.

På hver persons konto er der blevet trukket enten 150 eller 200 kroner, og det samlede beløb løber op i 394.250 kroner.

Penge: Den velgørende organisation Kræftens Bekæmpelse har på grund af en fejl opkrævet penge fra 2324 personer uretmæssigt. De berørte havde for seks år siden bundet sig til at donere et beløb årligt over fem år, og Kræftens Bekæmpelse var ikke opmærksom på udløbet af denne periode.

Senest den 7. august var det muligt for de berørte at annullere overførslen via netbank, men herefter har det udelukkende været muligt at få pengene retur, hvis man via e-mail eller telefon har oplyst sit bankregistrerings- og kontonummer.

Kunne I ikke bare sende pengene tilbage uanset hvad? Hvorfor skal folk selv henvende sig, hvis de vil have dem igen?

- Det har vi selvfølgelig også talt om, men vi kan ikke sende pengene tilbage før om en måned. Så vi tænkte, at vi var nødt til at sikre os, at folk var klar over, at vi havde opdaget fejlen. I stedet for at folk skulle undre sig, så ville vi hellere proaktivt melde ud, at der var sket noget, der ikke skulle have været sket, siger Trine Sisbo, ansvarlig for private medlemmer og donorer i Kræftens Bekæmpelse.

Men kunne det så ikke have været omvendt - at I skrev til dem, at I ville sende pengene tilbage om en måned, og hvis folk så ville donere pengene alligevel, så kunne de henvende sig?

- Vores erfaring er, at det kunne vi godt have gjort, men nu valgte vi noget andet, siger hun,

Per 15. august har 120 personer henvendt sig til Kræftens Bekæmpelse, hvoraf 27 har ønsket af få pengene retur. Det vides endnu ikke, hvor mange der selv har annulleret betalingen via netbank.

JydskeVestkysten har fået Forbrugerombudsmanden til at forholde sig til sagen. Her lyder det fra fuldmægtig cand.jur. Laurine Støve Larsen, at der ikke gælder en lovregel, der forpligter Kræftens Bekæmpelse som betalingsmodtager til på eget initiativ at tilbagebetale de penge, de ellers uretmæssigt har opkrævet.

Hun forklarer videre, at beslutningen dog kan være i strid med god markedsføringsskik eller almindelige formueretlige grundsætninger, men at det vil kræve en konkret vurdering af sagen.